Diari Oficial de la Generalitat Valenciana


Sumari del DOGV 3751, del 17-05-2000 (2000/3852)

Normes d'adhesió i funcionament del sistema Servei d'Anotacions en Compte i Liquidació, gestionat per la Borsa de Valors de València, SA.
-----------------------------------------------------------------------------------------------------------------------------------------

### Dades del document

Número de DOGV
:   3751

Data del DOGV
:   17-05-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/3852


Organisme emissor
:   Societat Rectora de la Borsa de Valors de València, SA

Tipus de document
:   Anunci

Normes d'adhesió i funcionament del sistema Servei d'Anotacions en Compte i Liquidació, gestionat per la Borsa de Valors de València, SA. [2000/F3852]
  
El present text es publica als efectes previstos en la disposició transitòria única de la Llei 41/1999, de 12 de novembre, sobre sistemes de pagaments i de liquidació de valors, d'acord amb el Reglament d'Organització i Funcionament del Servei d'Anotacions en Compte i Liquidació de la Borsa de València i de la resta de la seua regulació pròpia.
  
I. Denominació i marc normatiu
  
II. Normes d'adhesió d'entitats adherides
  
III. Normes i procediments de liquidació d'operacions:
  
- Principis del sistema
  
- Liquidació de valors
  
- Liquidació d'efectius
  
- Liquidació d'altres operacions
  
- Acceptació d'ordres pel sistema
  
IV. Gestió del risc
  
- Assignació del risc
  
- Cobertura del risc
  
Capítol I
  
Denominació i marc normatiu
  
Norma 1. Denominació del sistema
  
Les presents normes d'adhesió i funcionament regulen el sistema de liquidació de valors denominat Servei d'Anotacions en Compte i Liquidació (SACL), gestionat per la Borsa de Valors de València, SA.
  
Norma 2. Marc normatiu
  
El present sistema està regulat per la Llei 24/1988, de 28 de juliol, del Mercat de Valors, modificada per la Llei 37/1999, de 16 de novembre, pel Reial Decret 116/1992, de 14 de febrer, pel Decret 147/1991, de 29 d'agost, del Consell de la Generalitat Valenciana, i per l'Ordre de 27 d'abril de 1993, de la Conselleria d'Economia i Hisenda, per les presents normes, així com per totes aquelles normes que puga emetre el servei en el marc de les normatives esmentades.
  
Norma 3. Àmbit del sistema
  
El sistema SACL és un sistema ordenat a l'execució d'operacions borsàries així com a aquelles altres operacions sobre valors admesos a negociació únicament en la Borsa de Valors de València.
  
Capítol II
  
Règim d'adhesió d'entitats adherides
  
Norma 4. Concepte i classes d'entitats adherides
  
1. Són entitats adherides al SACL les societats i les agències de valors que siguen membres de la Borsa de Valors de València i les altres entitats que, pertanyent a alguna de les categories esmentades en el número següent, adquirisquen aquesta condició d'acord amb el que preveu l'article 78 del Reial Decret 116/1992, de 14 de febrer.
  
2. Podran adquirir la condició d'entitat adherida:
  
a) Les entitats de crèdit, incloses la Confederación Española de Cajas de Ahorro i la Caja Postal de Ahorros.
  
b) La Caixa General de Dipòsits.
  
c) Les societats i les agències de valors que no tinguen la condició de membres de d'alguna borsa de valors.
  
d) Les entitats estrangeres o nacionals que exercisquen activitats anàlogues a les del SACL.
  
3. També podrà ser entitat adherida el Banc d'Espanya.
  
4. Tots els aspectes relacionats amb les activitats que han d'exercir com a entitats adherides pels subjectes als quals es refereix l'apartat d) del número segon anterior així com els relatius als seus requisits d'adhesió seran objecte de reglamentació pel servei.
  
Norma 5. Requisits d'adhesió
  
1. Perquè les entitats assenyalades en els números u i dos de l'article anterior puguen accedir i mantenir la condició d'entitat adherida hauran de comptar amb els sistemes de control i els mitjans tècnics adequats per a atendre les funcions que se'ls atribuïsquen. Per a això, les entitats podran utilitzar els seus propis mitjans tècnics o els d'un altra entitat adherida o societat rectora, que actuarà en qualitat d'autoritzada.
  
2. El servei determinarà els requisits tècnics i funcionals que hagen de reunir els sistemes d'intercomunicació amb les entitats adherides, i per a la seua implantació i ús es necessitarà l'homologació del servei.
  
3. El servei concretarà les proves, els controls i els nivells mínims de funcionament que hauran de ser superats per a adquirir i mantenir la condició d'entitat adherida.
  
4. A efectes de realitzar la liquidació d'efectius, les entitats hauran d'utilitzar el seu compte en el Banc d'Espanya o domiciliar la seua liquidació en una altra entitat adherida que actuarà com a entitat domiciliatària.
  
5. Les entitats que vulguen mantenir la condició d'entitats adherides hauran de complir amb les obligacions derivades de la constitució de la fiança en garantia del mercat a què es refereix el capítol IV del títol I del Reial Decret 116/1992, amb caràcter previ a l'inici de les seues activitats.
  
6. Quan pertoque, les entitats adherides hauran de prendre la corresponent participació en el capital social del servei d'acord amb el que estableix el Reial Decret 116/1992, de 14 de febrer.
  
Norma 6. Règim d'adhesió
  
1. Les entitats assenyalades en els apartats a), b) i c) del número segon de la norma 4, que vulguen adquirir la condició d'entitat adherida, hauran de sol·licitar-ho per escrit al servei. En la sol·licitud hauran de fer constar:
  
a) Les dades d'inscripció de l'entitat peticionària en el Registre de Bancs i Banquers o de Caixes d'Estalvi del Banc d'Espanya, o de Societats i Agències de Valors de la Comissió Nacional del Mercat de Valors.
  
b) La identificació de l'oficina o delegació en la qual domiciliaran les seues relacions amb el servei.
  
c) El compromís de complir estrictament les presents normes, així com qualsevol altra norma que publique el servei.
  
d) En cas de designar una entitat autoritzada, l'acceptació de la gestió del registre comptable per part de l'entitat adherida o societat rectora, fins i tot pel mateix SACL, que exercirà aquesta funció, d'acord amb el model que establisca el servei.
  
e) Còpia de la comunicació al Banc d'Espanya que autoritze a assentar en el seu compte els saldos de la liquidació comunicats pel servei, o l'autorització d'una altra entitat adherida que accepte la domiciliació de la liquidació, d'acord amb el model que establisca el servei.
  
2. El servei trametrà a l'Institut Valencià de Finances, en el termini de dos mesos, l'informe sobre si l'entitat compleix els requisits assenyalats anteriorment.
  
3. L'aprovació de l'Institut Valencià de Finances suposarà l'adquisició immediata de la condició d'entitat adherida.
  
4. El Banc d'Espanya podrà adquirir la condició d'entitat adherida manifestant al Servei i a l'Institut Valencià de Finances la seua intenció d'accedir-hi. L'adquisició d'aquesta condició es produirà en el moment en què el Ministeri d'Economia i Hisenda aprove el conveni corresponent.
  
Norma 7. Pèrdua i suspensió de la condició d'entitat adherida
  
1. La pèrdua o suspensió de la condició d'entitat adherida es produirà en qualsevol dels supòsits recollits en el Reial Decret 116/1992, de 14 de febrer. A aquest efecte, en els casos previstos, el servei elaborarà l'informe corresponent i dictaminarà, si escau, suspendre o proposar a l'Institut València de Finances la pèrdua o suspensió de la condició d'entitat adherida,
  
2. La pèrdua o suspensió de la condició d'entitat adherida no eximirà l'entitat de l'acabament de les operacions en curs i de la realització de les activitats registrals de les quals derive una reducció del volum de valors registrats en aquesta.
  
Capítol III
  
Normes i procediments de liquidació d'operacions
  
Norma 8. Principis del sistema
  
1. El sistema SACL respon en la liquidació d'operacions borsàries als principis de compensació multilateral, universalitat, lliurament contra pagament, objectivació de la data de liquidació, assegurament del lliurament i neutralitat financera.
  
a) Compensació multilateral
  
La liquidació de les operacions borsàries tindrà lloc per compensació multilateral, a través del servei, dels saldos creditors i deutors de valors i efectiu que com a conseqüència d'aquestes responguen a cadascuna de les entitats adherides.
  
b) Universalitat
  
El sistema serà únic i admetrà el menor nombre possible d'especialitats en funció de les diferents categories de valors.
  
c) Lliurament contra pagament.
  
El servei s'assegurarà que les entitats adherides lliuren els valors o efectius corresponents a la seua liquidació, com a condició prèvia a l'abonament de la contraprestació respectiva, i ambdues transaccions es realitzaran de forma simultània.
  
d) Termini cert
  
La liquidació corresponent a cada sessió de borsa tindrà lloc un nombre prefixat de dies després. El termini que hi ha entre les sessions i la data de liquidació de les operacions contractades serà sempre el més curt possible. Aquest termini serà establit pel servei i la seua modificació serà publicada amb antelació suficient. El servei publicarà periòdicament el calendari de liquidació.
  
e) Assegurament del lliurament
  
El servei disposarà dels mecanismes que li permeten, sense incórrer en risc amb els seus membres, assegurar la posada a disposició de les entitats adherides creditores dels valors o efectiu en la data de liquidació.
  
f) Neutralitat financera.
  
Els càrrecs i abonaments que el servei realitze en els comptes d'efectiu en les oficines del Banc d'Espanya radicades en las places borsàries tindran valor el mateix dia.
  
2. Sense perjudici del que disposa el número anterior, la liquidació de les operacions que, en execució de la política monetària, realitze el Banc d'Espanya, el Banc Central Europeu i els bancs centrals integrants del Sistema Europeu de Bancs Centrals disposarà del seu propi sistema de liquidació, al qual no resultaran de necessària aplicació els principis esmentats.
  
Norma 9. Comunicació d'operacions contractades
  
1. Una vegada han sigut contractades les operacions, les entitats adherides membres del mercat hauran de comunicar al servei, a través dels mitjans posats a la seua disposició per la Borsa de Valors de València, els imports, els valors i els canvis de les operacions de compra i venda realitzades.
  
2. Les entitats adherides membres del mercat comunicaran al servei, en els terminis que s'establisquen, els desglossaments de les operacions a les quals es refereix el paràgraf anterior. Cada registre haurà d'individualitzar-se amb el número d'operació que expedisca la Borsa de Valors de València, deixarà d'estar associat a un únic ordenant, classe de valor i canvi, i identificarà a l'entitat adherida que haurà de liquidar-la. D'altra banda, els membres del mercat hauran de completar aquesta informació amb la comunicació de les dades de titularitat associades als ordenants d'operacions de compra sobre valores nominatius, per a això comptaran amb el termini establit en el sistema.
  
3. El SACL i la Borsa de Valors de València establiran la deguda coordinació per a fixar els calendaris, els horaris i els procediments per als intercanvis d'aquestes informacions.
  
Norma 10. Introducció i acceptació d'ordres de transferència pel sistema
  
1. El sistema acceptarà aquelles ordres que li hagen sigut cursades per les entitats adherides que siguen membres del mercat d'acord amb el que indica l'apartat 1 de la norma 9 anterior.
  
2. Aquestes ordres compondran en cada moment i als efectes del que disposa la Llei 41/1999, de 12 de novembre, el conjunt d'ordre de transferència que les entitats adherides han comunicat al sistema i aquest considera acceptades, amb independència del moment en què corresponga realitzar efectivament la liquidació d'aquestes, d'acord amb les normes de funcionament recollides en el Reglament d'Organització i Funcionament, i en les circulars i manual de procediment que el despleguen.
  
3. El sistema no acceptarà cap ordre de transferència d'una entitat adherida a la qual li haja sigut incoat un procediment d'insolvència una vegada que aquesta incoació haja sigut coneguda pel sistema.
  
Norma 11. Conformitat d'operacions per les entitats adherides
  
1. Sense perjudici d'allò que indica la norma 10 anterior, unes altres entitats adherides distintes d'aquelles que han realitzat la comunicació assumiran igualment de manera ferma i irrevocable la responsabilitat de la liquidació d'aquelles operacions en les quals apareguen com a liquidadores segons la comunicació de desglossament de les operacions realitzades per l'entitat adherida membre del mercat, sempre que així l'accepten davant el SACL pels mitjans i en els horaris que aquest determine. S'entendran tàcitament acceptades aquelles operacions que no hagen sigut expressament rebutjades per l'entitat liquidadora en finalitzar el termini establit pel servei.
  
2. Mentre una operació estiga rebutjada per l'entitat adherida o es mantinga sense desglossar, la responsabilitat de la liquidació recaurà en el membre del mercat que l'haja comunicat.
  
Norma 12. Justificació de vendes
  
1. En aquelles categories de valors en les quals s'utilitze la referència de registre (RR) com a mecanisme de control del sistema i inscripció i cancel·lació de posicions en els registres comptables, les entitats adherides comunicaran les RR que emparen els valors negociats, la identitat dels titulars de les operacions de valors nominatius, i les altres dades necessàries per a practicar la liquidació. Les RR declarades hauran de correspondre a valors sobre els quals tinga poder de disposició l'ordenant, segons el registre de l'entitat.
  
2. Quan es detecte que en la justificació de vendes s'utilitza referència de registre procedent de compres de data de contractació posteriors, el servei retardarà la seua liquidació per a fer-la coincidir amb la de la compra i aplicarà la penalització que s'establisca.
  
3. Les operacions de venda realitzades sobre drets de subscripció seran liquidades sempre que l'entitat adherida liquidadora mantinga saldo suficient en els seus comptes de posició. La mateixa regla podrà aplicar-se a aquells altres valors que el servei determine.
  
Norma 13. Liquidació de valors
  
1. Diàriament, el servei establirà, com a resultat de la compensació multilateral de les operacions borsàries, les posicions pendents de liquidar de valors i efectius corresponents a cada entitat adherida. Aquestes posicions seran comunicades a les entitats adherides pels mitjans i en els horaris establits pel servei.
  
2. En cada data de liquidació, el servei actualitzarà els saldos de posició de valors en els comptes de cada entitat adherida, de forma simultània amb la liquidació d'efectius.
  
Norma 14. Liquidació d'efectius
  
1. La liquidació dels efectius resultants de la contractació borsària es produirà mitjançant abonaments i càrrecs en comptes oberts per les mateixes entitats adherides en el Banc de España o en els comptes que mantinguen en aquest banc altres entitats adherides designades com a domiciliatàries.
  
2. La liquidació d'efectius d'altres ordres es produirà també en aquests comptes en el Banc d'Espanya.
  
3. El servei comunicarà diàriament al Banc d'Espanya, mitjançant els procediments que es determinen, els saldos nets que ha de liquidar cada entitat que mantinga compte en el Banc d'Espanya. El procediment de comunicació garantirà el quadre dels saldos nets que s'han de pagar i debitar. El servei mantindrà amb el Banc d'Espanya la deguda coordinació amb vista al bon funcionament de la liquidació.
  
Norma 15. Liquidació d'altres operacions
  
1. Les entitats adherides podran realitzar traspassos de valors entre els seus respectius comptes en el servei sempre que es mantinga la titularitat dels valors. L'operació requerirà que les dues entitats implicades comuniquen al servei la seua conformitat amb l'operació pels mitjans i en els terminis que aquest determine.
  
2. Els traspassos de valors podran realitzar-se lliures o contra pagament d'efectiu. En aquest últim cas, s'aplicarà a la liquidació de l'operació el principi de lliurament contra pagament, i l'abonament dels valors quedarà condicionat al pagament de l'efectiu que corresponga.
  
3. Quan els valors objecte d'un traspàs contra pagament formen part de la liquidació d'una operació borsària, bé perquè procedisquen d'una compra pendent de liquidar o bé perquè es desitge justificar amb aquests una venda, el servei farà coincidir la transferència d'efectius amb la data de la liquidació, sense perjudici de mantenir la responsabilitat d'aquesta en l'entitat que originalment tinguera l'operació assignada.
  
4. No podrà tenir lloc el traspàs entre entitats adherides de valors subjectes a drets reals limitats o altres gravàmens sense que ho sol·licite també el titular d'aquests o s'acredite que concorre el seu consentiment.
  
5. Les entitats adherides podran sol·licitar al servei transferències d'efectius relacionades amb les operacions entre els seus respectius comptes de liquidació. Perquè aquesta transferència tinga lloc, les entitats hauran de rebre comunicació detallada de les partides que corresponga i donar conformitat expressa a aquestes.
  
6. Les entitats adherides podran realitzar traspassos de valors o efectius amb entitats participants en altres dipositaris centrals de valors amb els quals el servei haja establit l'acord oportú. En aquest cas, les ordres s'entendran confirmades des del moment de la seua comunicació al sistema.
  
Capítol IV
  
Gestió del risc
  
Norma 16. Gestió del risc
  
El sistema de liquidació d'operacions borsàries respon al principi d'assegurament del lliurament. Això suposa que el servei ha de disposar dels mecanismes que, d'acord amb els aspectes indicats en el punt «cobertura del risc» asseguren el lliurament a les entitats adherides creditores de l'efectiu o dels valors.
  
Norma 17. Assignació del risc
  
1. El risc contret per cada entitat adherida amb el servei serà quantificat al tancament de cada dia, i es prendrà per a això en consideració les operacions assignades pendents de liquidar, d'acord amb els criteris que determine el servei.
  
2. A l'efecte del càlcul del risc descrit en el número anterior, s'entendran també com a operacions assignades aquelles que els membres del mercat hagen desglossat contra si mateixos i es troben pendents de confirmar.
  
3. Les operacions que es troben pendents de desglossar o rebutjades, així com aquelles que, estant desglossades, es troben pendents de confirmar, podran ser incloses pel servei en el càlcul del risc corresponent als membres del mercat, en el primer cas, i a les entitats adherides liquidadores que hagen manifestat la seua intenció de confirmar l'operació, en el segon, quan el seu elevat import així ho aconselle a judici del servei.
  
4. Quan s'acredite que una compra i una venda assignades a una mateixa entitat liquidadora tinguen el seu origen en una anotació liquidada directament entre les parts o que no suposen risc per al servei, ambdues operacions quedaran excloses del càlcul d'aquell. El servei, que podrà sol·licitar la informació pertinent a les entitats adherides, establirà el procediment de comunicació d'aquestes operacions per part de la Borsa de Valors de València.
  
5. El servei posarà en coneixement de les entitats adherides, pels mitjans i terminis que establisca, tant la xifra de risc actualitzada segons els criteris establits en els apartats anteriors com el conjunt de garanties depositades que corresponguen a l'entitat.
  
Norma 18. Assegurament del lliurament d'efectiu
  
1. El servei establirà els mecanismes financers que considere suficients per a assegurar la bona fi de la liquidació borsària, i garantirà l'efectivitat immediata dels pagaments en cas d'insuficiència de fons en els comptes corresponents.
  
2. En tot cas, si una entitat adherida deixa d'atendre, en tot o en part, l'obligació de pagament en efectiu derivada de la liquidació, el servei podrà disposar dels valors no pagats, i adoptarà les mesures necessàries per a alienar-los a través d'un membre del mercat.
  
Norma 19. Assegurament del lliurament de valors
  
El servei utilitzarà el préstec i la recompra com a procediments per a assegurar el lliurament de valors en els casos d'incompliment de les entitats venedores.
  
Norma 20. Formalització del préstec de valors
  
1. Quan l'entitat adherida venedora incomplisca la seua obligació de lliurar els corresponents valors al servei dins del termini establit, el servei procedirà a prendre'ls en préstec en la data de liquidació.
  
2. El servei determinarà, amb aprovació de la Comissió Nacional del Mercat de Valors, les regles de preferència que s'han de seguir per a la determinació, quan siguen diverses, de les operacions a la liquidació de les quals s'atendrà mitjançant els préstecs previstos en la present norma.
  
Norma 21. Subjectes del contracte de préstec
  
1. El servei podrà prendre prestats valors de les entitats adherides que hagen subscrit un contracte de préstec d'acord amb el model que aprove la Comissió Nacional del Mercat de Valors. El servei no realitzarà contractes de préstec de valors amb una altra finalitat diferent a la del lliurament de valors per a fer possible la liquidació de les operacions.
  
2. Podran ser objecte de préstec tant valors propietat de l'entitat adherida prestadora com valors dels seus tercers. Sempre que l'entitat preste valors de tercers, haurà de constar el consentiment escrit del titular. En aquest últim cas, el contracte de depòsit dels valors, que es posarà a disposició del servei per al seu examen i, si és el cas, qualificació, haurà de complir els requisits assenyalats en el reial decret, d'acord amb el model aprovat per la Comissió Nacional del Mercat de Valors.
  
Norma 22. Valors prestables
  
1. Cada entitat adherida determinarà els valors, amb els seus corresponents RR, susceptibles de ser objecte de préstec al servei. Els valors relacionats com a susceptibles d'aquest préstec, sols podran ser objecte d'un altre acte de disposició, quan prèviament l'entitat adherida els haja exclòs de la relació de valors prestables, d'acord amb les regles i en els terminis que determine el servei.
  
2. Perquè puguen ser objecte de préstec els valors que es troben sotmesos a trava, retenció o embargament, o aquells altres sobre els quals estiga constituït un dret real que limite la seua transmissibilitat, serà necessari que s'acredite fefaentment el consentiment del titular del dret real davant el servei.
  
Norma 23. Restitució dels valors al prestador
  
El servei procedirà a la restitució dels valors prestats, lliurant els que reba de la part venedora o, si no hi ha, els que adquirisca amb aquesta finalitat en el mercat.
  
Norma 24. Supòsits de recompra
  
1. Seran objecte de recompra tots els valors venuts que no hagen sigut aportats en el termini establit, quan es donen els supòsits següents:
  
a) Quan per falta de valors disponibles el servei no puga prendre'ls a préstec per a cobrir, totalment o parcialment, el lliurament de valors en una operació de venda el termini de justificació del qual haja expirat. La recompra s'ordenarà el dia següent d'aquell en què es manifeste la falta de valors prestables.
  
b) Quan transcorregut el termini màxim del préstec de valors, el venedor no haja aportat els valors deguts. La recompra s'ordenarà el dia següent d'aquell en què haguera expirat el termini del préstec.
  
c) Quan les normes reguladores del sistema de crèdit al mercat així ho determinen, a sol·licitud de la Borsa de Valors de València.
  
d) A petició de la mateixa entitat adherida responsable de la liquidació d'una operació de venda, quan siga possible cursar ordre de recomprar els valors.
  
2. El servei podrà diferir la realització de la recompra, a instància de l'entitat adherida afectada, quan es trobe en curs una conversió, canvi, OPA o altra operació financera que impossibilite la recepció dels corresponents valors per l'entitat adherida. El servei podrà demanar de l'entitat que sol·licite l'ajornament tots els aclariments o documents que considere pertinents per a la verificació dels fets que justifiquen l'ajornament de la recompra.
  
Norma 25. Procediment de recompra
  
1. La recompra serà efectuada per ordre del servei, per compte del venedor i a través d'una societat o agència de valors, membre de la Borsa de Valors de València.
  
2. Aquestes operacions de recompra seran comunicades, convenientment senyalitzades, a les entitats adherides en la comunicació general de desglossaments i no podran ser objecte de rebuig per l'entitat identificada com a liquidadora.
  
3. Els valors recomprats seran adjudicats pel servei a la justificació de la venda, llevat que l'entitat venedora haja aportat valors suficients entre el moment en què l'operació s'envià a recomprar i la seua liquidació efectiva.
  
4. El servei podrà imposar en totes les recompres, un cànon de penalització a l'entitat venedora.
  
5. L'ordre de recompra reflectirà com a compradora a l'entitat venedora i així ho farà constar el membre del mercat que intervinga l'operació, en la forma i el termini que establisquen les normes de contractació de la Borsa de Valors de València. No obstant això, l'entitat venedora podrà comunicar al servei la rectificació d'aquesta titularitat.
  
Norma 26. Garanties
  
El SACL retindrà l'import de la venda com a garantia de la devolució dels títols assignats en préstec o del finançament de la recompra.
  
Norma 27. Constitució de la fiança
  
1. Les entitats adherides constituiran una fiança col·lectiva, que es materialitzarà en la forma prevista en el reial decret, a fi de garantir entre elles el compliment de les operacions pendents de liquidació. Per al càlcul de l'import global de la fiança, es tindrà en consideració la mitjana de les posicions diàries pendents de liquidar; per aquestes s'entendran els imports efectius de les operacions des de la seua contractació fins a la seua liquidació definitiva.
  
2. Les operacions societàries o financeres que impliquen operacions de mercat també es computaran a efecte del càlcul de la fiança, llevat d'aquelles per a les quals paral·lelament es requerisca la constitució d'algun tipus de garantia o mitjà d'assegurament, com en les ofertes públiques d'adquisició de valors.
  
Norma 28. Determinació i modificació de la fiança
  
1. La xifra global de la fiança i la quota de participació de cadascuna de les entitats adherides les determinarà el servei, el qual comunicarà a les entitats adherides el requeriment les modificacions o adaptacions que foren pertinents.
  
2. La fiança haurà de ser coberta per cada entitat en el termini màxim d'un dia hàbil des de la recepció del requeriment.
  
3. Quan per qualsevol causa la fiança d'alguna entitat adherida descendisca del nivell mínim fixat pel servei per al mes en curs, el servei requerirà l'afectada perquè repose la seua fiança en el termini d'un dia hàbil. Així mateix, quan una entitat adherida córrega un risc per operacions pendents de liquidar notablement superior a la cobertura de la seua fiança, el servei requerirà l'afectada perquè la complemente en un termini d'un dia hàbil.
  
Norma 29. Execució de la fiança
  
1. Si el servei ha d'executar la fiança d'una entitat a fi de cobrir un saldo de liquidació desatés i aquella no és suficient, procedirà a aplicar la part que per a això és necessària de la fiança de les altres, prorratejant la quantitat no coberta en proporció a la seua quantia respectiva.
  
2. En el cas que és necessari el prorrateig entre les fiances de les altres entitats adherides, l'entitat deutora disposarà d'un dia hàbil per a cobrir, en primer lloc, els nivells de les fiances de les altres entitats i, immediatament, el seu propi. Si incompleix aquesta obligació, el SACL requerirà a la resta de les entitats afectades perquè, amb caràcter transitori, cobrisquen les seues fiances fins a arribar a l'import corresponent global en el termini d'un dia hàbil, fins al moment en què puga obtenir-se algun resultat econòmic de l'acció de retorn procedent que exercitarà el servei.
  
València, 12 de maig de 2000.- El president del Consell d'Administració de la Societat Rectora de la Borsa de València, SA: Ángel Torre González.